בז אדום ראש

בז אדום ראש (שם מדעי: Falco chicquera) הוא מין עוף דורס מהסוג בז שבמשפחת הבזיים החי ברחבי אפריקה, הודו ואיראן. 

אורכו של הבז 30–36 ס"מ ומוטת כנפיו 85 ס"מ. הוא בעל ראש כתום, עיניים ומקור צהובים ולחיים, סנטר, צוואר וחזה לבנים. הכנפיים והזנב אפורים למעט הקצוות השחורים, והבטן מפוספסת בשחור-לבן. הרגליים צהובות ובעלות טפרים מחודדים ושחורים. שני הזוויגים דומים במראם אך הזכרים מעט קטנים מהנקבות.

תפוצת הבז היא במדבריות, תת-מדבר וסוואנות יבשות ברחבי אפריקה ודרום הודו ואיראן, לעיתים רבות סמוך לדקליים מהמין Borassus aethiopum. הבזים נמצאים לפעמים סמוך ליערות פתוחים בקרבת מים. הבזים של הודו שוכנים במגוון אזורים פתוחים והם נודדים בחורף לסרי לנקה.

הבזים עפים בזוגות וגם צדים יחדיו, בדרך כלל בשעות השחר ובין הערביים. הם צדים עופות כמו דרוריים, נחליאליים, סבכיים, חטפיתיים, זרזיריים, כמה מיני תורים ויונים, קוקיתיים, חופמאים שונים, סנוניות, רליות, שלדג לבן חזה וכן מספר מיני עטלפים. בנוסף הם יחטפו טרף לטורפים אחרים.

זוג הבזים יקנן יחדיו בצמרות דקלים או עצי מנגו בקן עשוי מזרדים, לעיתים קן שהיה שייך לעורבים קודם, ובתוכו הנקבה מטילה 3–5 ביצים הבוקעות תוך 32–34 יום.

תת-מינים:
 Falco chicquera chicquera
 Falco chicquera ruficollis
 Falco chicquera horsbrughi

קישורים חיצוניים

הערות שוליים

טקסונים שתוארו בידי פרנסואה מארי דודין
בזיים
קניה: עופות
הודו: עופות
איראן: עופות
בעלי חיים שתוארו ב-1800